นายกรัฐมนตรี ห่วงปัญหาค่าเทอมนักเรียน มอบสภาพัฒน์กับกระทรวงศึกษาธิการ หาแนวทางแก้ไข
คุณหญิงกัลยา โสภณพนิช  รัฐมนตรีช่วยว่าการกระทรวงศึกษาธิการ เปิดเผยว่า  พลเอก ประยุทธ์ จันทร์โอชา นายกรัฐมนตรี ได้แสดงความห่วงใยเรื่องค่าใช้จ่ายการศึกษาของผู้ปกครองภายใต้สถานการณ์โควิด-19 โดยเฉพาะประเด็นค่าธรรมเนียมการศึกษาและค่าเทอมของนักเรียนสังกัดสำนักงานคณะกรรมการการศึกษาขั้นพื้นฐาน (สพฐ.) และสำนักงานคณะกรรมการส่งเสริมการศึกษาเอกชน (สช.) เพราะขณะนี้ผู้ปกครองต้องแบกรับค่าใช้จ่ายเหล่านี้จึงอยากให้โรงเรียนได้มีมาตรการลดหรือการคืนค่าธรรมเนียมการศึกษาและค่าเทอมให้แก่ผู้ปกครอง เนื่องจากนักเรียนไม่ได้เรียนที่โรงเรียนตามสถานการณ์ปกติจึงคิดว่าค่าใช้จ่ายบางอย่างน่าจะงดการเรียกเก็บจากผู้ปกครองได้  จากข้อห่วงใยดังกล่าว ส่งผลให้ที่ประชุมคณะรัฐมนตรี ได้มอบหมายให้สำนักงานสภาพัฒนาการเศรษฐกิจและสังคมแห่งชาติ ร่วมมือกับกระทรวงศึกษาธิการ (ศธ.) ในการวางแผนการบริหารจัดการการช่วยเรื่องค่าธรรมเนียมการศึกษาและค่าเทอม รวมถึงการสำรวจค่าใช้จ่ายในการศึกษาเล่าเรียนตามสภาพความเป็นจริง เพื่อเป็นการบรรเทาภาระค่าใช้จ่ายให้แก่ผู้ปกครอง โดย ศธ.จะนำไปหารือกับหน่วยงานต้นสังกัดถึงแนวทางในแก้ไขปัญหาดังกล่าวให้เกิดขึ้นอย่างเป็นรูปธรรมต่อไป